text: দক্ষিণ ভারতে অবস্থিত কেরল রাজ্যটির দক্ষিণ এবং পশ্চিমদিকে রয়েছে তামিলনাড়ু রাজ্য উত্তরদিকে কর্ণাটক রাজ্য এবং সমুদ্রতট বরাবর পশ্চিম উপকূলীয় সীমান্তে রয়েছে লাক্ষাদ্বীপ সাগর ও লাক্ষাদ্বীপ কেন্দ্রশাসিত অঞ্চল। কেরলের উত্তরাংশে পালঘাটের নিকট পালঘাট গিরিবর্ত্ম গণনার মধ্যে না আনলে রাজ্যটির পশ্চিম উপকূল বরাবর প্রায় নিরবিচ্ছিন্নভাবে উত্তর থেকে দক্ষিণে পশ্চিমঘাট পর্বতমালা বিস্তৃত রয়েছে৷ ভারতের স্বাধীনতার পর বিভিন্ন দেশীয় রাজ্যের ভারতীয় যুক্তরাষ্ট্রে অন্তর্ভুক্তির সময়ে বর্তমান কেরলের ত্রিবাঙ্কুর এবং কোচিন দেশীয় রাজ্যদুটি ত্রিবাঙ্কুর-কোচিন রাজ্য নামে ১৯৪৯ খ্রিস্টাব্দের ১লা জুলাই ভারতের অন্তর্ভুক্ত হয়৷ কিন্তু ঐ সময়ে মালাবার মাদ্রাজ প্রদেশের অন্তর্ভুক্ত ছিলো৷ ১৯৫৬ খ্রিস্টাব্দের ১লা নভেম্বর রাজ্য পুনর্গঠন আইন অনুসারে উভয়কে যুক্ত করে নতুন কেরালা রাজ্য গঠন করা হয়৷
  
  কেরল রাজ্য ১৪ টি প্রশাসনিক জেলায় বিভক্ত৷ ভৌগোলিকভাবে বিচার করলে রাজ্যটিকে তিনটি বিভাগে ভাগ করা যায় যথা: 
   উত্তর কেরল - কাসারগড়, কণ্ণুর, বয়নাড়ু, কালিকট, মালাপ্পুরম জেলা৷
   মধ্য কেরল - পালঘাট, ত্রিশূর, এর্নাকুলাম, ইদুক্কি জেলা৷
   দক্ষিণ কেরল কোট্টায়ম, আলেপ্পি, পত্তনমতিট্টা, কোল্লাম, তিরুবনন্তপুরম জেলা৷
  
  এছাড়া ব্রিটিশ মালাবার ও দেশীয় ত্রিবাঙ্কুর-কোচিন রাজ্যের একটি রাজনৈতিক বিভাগ রয়েছে৷ ত্রিবাঙ্কুর-কোচিন আবার তিনটি রাজনৈতিক খণ্ডে বিভক্ত
   উত্তর ত্রিবাঙ্কুর : ইদুক্কি জেলা ও এর্নাকুলাম জেলার কিছু অংশ৷
   মধ্য ত্রিবাঙ্কুর : পত্তনমতিট্টা, আলেপ্পি এবং কোট্টায়ম জেলা৷
   দক্ষিণ ত্রিবাঙ্কুর : ত্রিবান্দ্রম এবং কোল্লাম জেলা৷
  
  রাজ্যের প্রতিটি জেলার নাম তার জেলাসদরের নামে৷ ১৪ টি জেলা আবার ৭৭ টি তালুক ও ৯৪১ টি গ্রাম পঞ্চায়েতে বিভক্ত৷ ১৯৯০ খ্রিস্টাব্দের পর কিছু জেলার ইঙ্গকৃৃৃৃত নাম বদলে স্থানীয় নামটিকেই সরকারী হিসাবে গ্রহণ করা হয়েছে৷
  
  প্রশাসনিক পরিকাঠামো
  কেরল রাজ্যটিতে ১৪ টি জেলা ৭৭ টি তালুক এবং ১৫২ টি সমষ্টি উন্নয়ন ব্লক ৯৫১ গ্রাম পঞ্চায়েত ৬ টি পৌরসংস্থা এবং ৮৭ টি পৌরসভায় রয়েছে। 
  একজন জেলাশাসক প্রতিটি জেলা পরিচালিত করেন। কেরল সরকার প্রতি জেলাশাসককে একটি নির্দিষ্ট জেলার জন্য প্রেরণ করেন।
  
  ইতিহাস
  গঠনকালে কেরলে সর্বমোট পাঁচটি জেলা ছিল যথা: মালাবার (পূর্বতন মাদ্রাজ প্রদেশের অন্তর্গত ছিল), তিরুবনন্তপুরম, কোল্লাম, কোট্টায়ম এবং ত্রিশূর (একত্রে পূর্বতন ত্রিবাঙ্কুর ও কোচিন রাজ্যের অন্তর্গত ছিল)। ১৯৯৭ খ্রিস্টাব্দের ১লা জানুয়ারি, পূর্বতন মালাবার জেলা ভেঙে তিনটি জেলা গঠন করা হয় যথা কালিকট, পালঘাট এবং কণ্ণুর জেলা। ১৯৫৭ খ্রিস্টাব্দের ১৭ ই আগস্ট পূর্বতন কোট্টায়ম এবং কোল্লাম জেলা থেকে কিছু কিছু তহশীল নিয়ে নতুন আলেপ্পি জেলা গঠন করা হয়। ১৯৫৮ খ্রিস্টাব্দের ১লা এপ্রিল পূর্বতন ত্রিশূল এবং কোট্টায়ম জেলা থেকে কিছু কিছু তহশীল নিয়ে নতুন এর্নাকুলাম জেলা গঠন করা হয়। ১৯৬৯ খ্রিস্টাব্দের ১৬ ই জুন পূর্বতন কালিকট জেলা থেকে এরনাড়ু এবং তিরুর তালুক দুটি এবং পালঘাট জেলা থেকে পোন্নানি এবং পেরিন্তালমন্না তালুক দুটি নিয়ে নতুন মালাপ্পুরম জেলা গঠন করা হয়। ১৯৭২ খ্রিস্টাব্দের ২৬ শে জানুয়ারি পূর্বতন কোট্টায়ম জেলার দেবিকুলাম উদুম্বনচোল ও পীরমেড়ু এবং পূর্বতন এর্নাকুলাম জেলা থেকে তোড়ুপ্পি তালুকগুলি নিয়ে নতুন ইদুক্কি জেলা গঠন করা হয়। ১৯৮০ খ্রিস্টাব্দের ১লা নভেম্বর কেরালার ১২তম জেলা হিসাবে কালিকট এবং কণ্ণুর জেলার কিছু কিছু অংশ নিয়ে নতুন বয়নাড়ু জেলা গঠন করা হয়। ১৯৮২ খ্রিস্টাব্দের ১লা নভেম্বর কোল্লাম জেলার সম্পূর্ণ পত্তনমতিট্টা তালুক, কুন্নতুর তালুকের ৯টি গ্রাম, আলেপ্পি জেলার সম্পূর্ণ তিরুবল্ল তালুক, চেঙ্গন্নুর এবং মাবেলীকরা তালুকের কিছু অংশ এবং ইদুক্কি জেলার সামান্য অংশ নিয়ে নতুন পত্তনমতিট্টা জেলা গঠন করা হয়। ১৯৮৪ খ্রিস্টাব্দের ২৪শে মে ১৪তম জেলা হিসাবে পূর্বতন কণ্ণুর জেলার একটি বৃহৎ অংশ নিয়ে কাসারগড় জেলা গঠন করা হয়।
  
  তালিকা
  
  তথ্যসূত্র
  
  বিষয়শ্রেণী:কেরালার জেলা
title: কেরলের জেলাসমূহের তালিকা